阿媽唔易做,更何況要湊2個?前港姐冠軍楊思琦近年主力發展內地市場,而家內地唔少網紅都做直播賺打賞,思琦妹都做埋一份。有網民就留意到,楊思琦幾乎晚晚都開直播,甚至到深夜都仲見到佢。據知,楊思琦雖然密密開直播,但人氣一般,以內地市場而言同一般直播主差唔多。
想睇思琦妹做《鼎爺廚房》
有人盛讚楊思琦夠勤力,但亦有人踢爆思琦妹剛剛做直播主時,試過提供「付費聊天」,即係收錢同網民限時傾偈,價錢係1,200蚊人仔(約1,325港元)傾5分鐘。
有網民直斥楊思琦「聊天費」太貴「食相難睇」。有網民話思琦妹與其咁辛苦做直播,不如返香港回歸TVB「入屋」仲好,其他網民和議之餘仲敲碗「想睇思琦妹做《鼎爺廚房》」,有得諗喎!
2019年神秘結婚兼再懷孕
現年45歲嘅楊思琦,2011年突然飛起拍拖多年嘅男友李泳豪,同前港隊跳水運動員吳帥揵著,仲要未婚懷孕。後來有傳因為思琦妹發現吳帥「表裏不一」而分手,但堅持誕下女兒做單親媽咪。到2019年,楊思琦宣布結婚兼再次懷孕,後來誕下兒子Kody。
不過思琦圈外老公相當神秘,至今仍未露面,佢解釋係因為唔想老公成為傳媒追訪對象。相信唔少男士都羨慕楊思琦老公,另一半咁靚又咁識為自己設想之餘,而且好似唔使點湊仔咁。
原文刊登於 Yahoo 娛樂圈